Նկարիչ, ՀՀ արվեստի վաստակավոր գործիչ Վլադիմիր Աթանյանը իր հարուստ ստեղծագործական կենսափորձը, կենսագրության մաս կամ էլ թե` ճյուղավորված շարունակություն դարձրեց նաև հայրենի եզերքից հեռու` Լոս-Անջելեսում հիմնադրած Արվեստի դպրոցը: Մանկավարժի որակական հատկանիշներ, հիմնավոր, հիմնարար ներդրում, չդադարող աշխատանք ու ջանք`արդյունքը ոչ միայն նկատելի դարձավ , այլև բարձր նիշերով գնահատվեց: Գործունեություն, որը տարիների ընթացքում իրականացվում է առանձնակի նվիրվածությամբ ու սիրով: Աթանյան անհատի ինքնադրսևորման եւս մի ասպարեզ, որը նրա համար սկզբնավորվել էր հայրենիքում, օտար երկրում կարևորվեց նաև մեկ այլ հանգամանքով: Ճակատագրի թելադրանքով այստեղ հայտնված հայ երեխաների համար Աթանյանի դպրոցը ոչ միայն գեղագիտական արվեստի հիմունքները յուրացնելու, այլև ազգային ինքնությունը պահպանելու մի տիրույթ է: Քսան տարուց ավելի է, ինչ որդու` Գոռի հետ հիմնադրած Աթանյան արվեստի կենտրոնի սաները մասնակցում են ամերիկյան տարբեր նահանգների քաղաքներում կազմակերպվող ցուցահանդեսներին և մրցանակների արժանանում: Ընդ որում, ոչ միայն Միացյալ նահանգներում, այլև աշխարհի տարբեր երկրներում նաև Հայաստանում են ներկայացրել թեմատիկ` գեղանկարչական մտածողության իրենց արտահայտությունները, մանկական ու պատանեկան հոգու գունային պոռթկումները …